Гъуэтыж Камилэ цIыкIу и гуфIэгъуэ
Бадзэуэгъуэм и 5-м КъБР-м и Iэтащхьэм и Интернет-егъэблэгъапIэм Iэрыхьащ Къулъкъужын Ищхъэрэ къуажэм щыпсэу Гъуэтыж Камилэ Заурбэч и пхъум къыбгъэдэкI тхыгъэ. Хъыджэбз цIыкIур КъБР-м и Iэтащхьэм телефоныщIэ къыхуищэхуну елъэIурт. «Япэ зыкъизгъэщауэ фIыщIэ пхузощI! Сэ уэ фIыщэу узолъагъу!», — къитхащ сабийм. Тхыгъэм еджэри, Къанокъуэ Арсен езым и дэIэпыкъуэгъухэм пщэрылъ ящищIащ Камилэ цIыкIу телефон къыхуащэхуну.
Иджыблагъэ Правительствэм и унэм ирагъэблагъэри, хъыджэбз цIыкIум иратыжащ апхуэдизу зыщIэхъуэпса хьэпшыпыр.
«АпхуэдизкIэ ар а тыгъэм щыгуфIыкIырти, уеблэмэ япэ щIыкIэ и фIэщ хъуртэкъым къыхуэупсауэ. Зэпымыууэ къызэупщIырт: Iэтащхьэм и деж нэсауэ пIэрэ си лъэIур?», — къыджиIащ хъыджэбз цIыкIум щIыгъуа и Iыхьлы цIыхубзым.
Камилэ тыгъэ гукъинэжым папщIэ Iэтащхьэм фIыщIэ хуищIащ икIи къигъэгугъащ «тху» фIэкIа къимыхьу еджэну.
